ΚΑΝΟΝΙΣΜΟΣ (ΕΟΚ) αριθ. 2675/91 ΤΗΣ ΕΠΙΤΡΟΠΗΣ της 9ης Σεπτεμβρίου 1991 διορθωτικός του κανονισμού (ΕΟΚ) αριθ. 1157/91 για τροποποίηση του κανονισμού (ΕΟΚ) αριθ. 570/88 για την πώληση σε μειωμένη τιμή βουτύρου και τη χορήγηση ενίσχυσης στο βούτυρο και το συμπυκνωμένο βούτυρο που προορίζονται για την παρασκευή προϊόντων ζαχαροπλαστικής, παγωτών και άλλων προϊόντων διατροφής και του κανονισμού (ΕΟΚ) αριθ. 569/88
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως των αγορών στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1630/91 (2), και ιδίως το άρθρο 6 παράγραφος 7, το άρθρο 7α παράγραφος 3, το άρθρο 12 παράγραφος 3 και το άρθρο 28,
Εκτιμώντας:
ότι ο κανονισμός (ΕΟΚ) αριθ. 570/88 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1157/91 (4), προβλέπει την πώληση βουτύρου σε μειωμένη τιμή και τη δυνατότητα χορήγησης ενισχύσεων για το βούτυρο και το συμπυκνωμένο βούτυρο που προορίζονται για την παρασκευή προϊόντων ζαχαροπλαστικής, παγωτών και άλλων προϊόντων διατροφής-
ότι το δεύτερο εδάφιο του στοιχείου β) του άρθρου 12 του κανονισμού (ΕΟΚ) αριθ. 570/88 προβλέπει ότι, σε περίπτωση κατά την οποία ο υπερθεματιστής επεξεργάζεται διάφορα προϊόντα, τα οποία τυγχάνουν ενισχύσεων ή μειωμένων τιμών, θα πρέπει να τηρούνται χωριστά λογιστικά δυνάμει κάθε διάταξης ή κάθε κανονισμού- ότι το εν λόγω εδάφιο καταργήθηκε εσφαλμένα από τον κανονισμό (ΕΟΚ) αριθ. 1157/91- ότι θα πρέπει, κατά συνέπεια, να επέλθει στον κανονισμό (ΕΟΚ) αριθ. 1157/91 η σχετική διόρθωση-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 παράγραφος 9 στοιχείο α) του κανονισμού (ΕΟΚ) αριθ. 1157/91, η πρόταση: "α) το στοιχείο β) αντικαθίσταται από το ακόλουθο κείμενο:" αντικαθίσταται από την πρόταση: "α) το σημείο β) πρώτο εδάφιο αντικαθίσταται από το ακόλουθο κείμενο:".
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Σεπτεμβρίου 1991.